VENDIM
Nr. 156, datë 19.2.2020

PËR DHËNIEN E STATUSIT TË VEÇANTË AKADEMISË SË FORCAVE TË ARMATOSURA, SI INSTITUCIONI I VETËM PUBLIK I ARSIMIT TË LARTË, NË FUSHËN E MBROJTJES DHE TË SIGURISË KOMBËTARE, SI DHE ORGANIZIMIN E FUNKSIONIMIN E SAJ

Në mbështetje të nenit 100 të Kushtetutës, të pikave 5 e 6, të nenit 17, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozim të ministrit të Mbrojtjes dhe të ministrit të Arsimit, Sportit dhe Rinisë, Këshilli i Ministrave

VENDOSI:

1. Akademia e Forcave të Armatosura (në vijim “AFA”) është institucioni i vetëm publik i arsimit të lartë në fushën e mbrojtjes dhe të sigurisë kombëtare, së cilës i jepet status i veçantë dhe ka varësi nga ministri përgjegjës për mbrojtjen dhe ministri përgjegjës për arsimin. 
2. Statusi i veçantë i dhënë për AFA-në konsiston në organizimin, funksionimin dhe zhvillimin e procesit mësimor, trajtimin specifik të organizimit akademik dhe administrativ, të personelit akademik, të personelit ndihmësakademik, trajnues dhe administrativ, të programeve të studimit, të kualifikimit, të trajnimit dhe të stërvitjes, sipas përcaktimeve të këtij vendimi dhe legjislacionit në fuqi.
3. AFA-ja zhvillon veprimtari mësimore e shkencore në fushën e mbrojtjes e të sigurisë kombëtare. Ajo ka si mision arsimimin, kualifikimin dhe kërkimin shkencor në fushën e mbrojtjes e të sigurisë kombëtare të personelit ushtarak e civil, për të gjitha nivelet e drejtimit të Forcave të Armatosura, si dhe të institucioneve të tjera të sigurisë kombëtare.
4. AFA-ja përbëhet nga njësitë kryesore, respektivisht:
a) Fakulteti i Mbrojtjes dhe i Sigurisë; 
b) Instituti Kërkimor-Shkencor Ushtarak. 
5. Mënyra e organizimit dhe e funksionimit të organeve kolegjiale, drejtuesit e njësive kryesore dhe të njësive bazë mësimore e kërkimore të AFA-së, përbërja e bordit të administrimit, si dhe kompetencat e administratorit të AFA-së parashikohen në statutin e saj, në përputhje me legjislacionin në fuqi për arsimin e lartë.
6. Rektori i AFA-së dekretohet nga Presidenti i Republikës, me propozim të ministrit përgjegjës për mbrojtjen dhe të ministrit përgjegjës për arsimin.
7. AFA-ja, si institucion i arsimit të lartë në fushën e mbrojtjes dhe të sigurisë kombëtare, përgjigjet për përgatitjen, arsimimin e kualifikimin e specialistëve të lartë të personelit ushtarak e civil, për të gjitha nivelet e drejtimit të Forcave të Armatosura, për fushën e mbrojtjes dhe të sigurisë kombëtare, lidhur me: 
a) arsimimin, kualifikimin dhe stërvitjen e kandidatëve për oficerë të rinj në ciklin e parë të studimeve;
b) hartimin e realizimin e programeve të studimit dhe të kualifikimit në të gjitha ciklet e studimit në arsimin e lartë, në fushën e mbrojtjes dhe të sigurisë kombëtare; 
c) arsimimin e kualifikimin, në fushën e mbrojtjes dhe të sigurisë kombëtare;
ç) formimin, kualifikimin dhe specializimin e nënoficerëve dhe ushtarëve profesionistë;
d) ofrimin e kualifikimit të vazhduar për personelin akademik në fushat që mbulon.
8. AFA-ja, si institucion i arsimit të lartë në fushën e mbrojtjes dhe të sigurisë kombëtare, përgatit dhe jep ekspertizë lidhur me fushat, si më poshtë vijojnë:

a) kryerjen e studimeve të karakterit teoriko-shkencor në fushat e mbrojtjes dhe të sigurisë kombëtare, që t’i paraprijë zhvillimeve në mjedisin strategjik të mbrojtjes dhe të sigurisë kombëtare;
b) dhënien e ekspertizës lidershipit civil dhe ushtarak të Republikës së Shqipërisë, për hartimin e politikës së mbrojtjes dhe formulimin e dokumenteve kryesore strategjike, si: Strategjia e Sigurisë Kombëtare, Strategjia Ushtarake, rishikimi strategjik i mbrojtjes, doktrinat e përdorimit të forcave etj.
c) mbështetjen e Forcave të Armatosura në Republikën e Shqipërisë, të institucioneve të mbrojtjes e të sigurisë kombëtare, të vendit dhe atyre partnere, nëpërmjet përdorimit të programeve simulative, kryerjen e testimeve, eksperimenteve dhe kërkimit shkencor;
ç) menaxhimin e procesit akademik në interes të përmirësimit të koncepteve dhe bazës doktrinare ushtarake;
d) monitorimin dhe vlerësimin e standardeve tё NATO-s, mbi bazën e tё cilave siguron bazat teorike dhe aplikative të arkitekturës së sistemit doktrinar të Forcave të Armatosura në Republikën e Shqipërisë, si: doktrina, direktiva, manuale teknike dhe taktike, në përdorim të Forcave të Armatosura të Republikës së Shqipërisë; 
e) në përmbushje të misionit dhe detyrave të saj, në aspektin doktrinar dhe të stërvitjes, AFA-ja luan edhe rolin e Komandës së Doktrinave dhe Stërvitjes. 
9. AFA-ja, për përmbushjen e përgjegjësive të saj, bashkëpunon me institucionet e arsimit të lartë, brenda dhe jashtë vendit, me akademitë homologe rajonale, të NATO-s dhe atyre të vendeve partnere në fushën e mbrojtjes dhe të sigurisë kombëtare.
10. AFA-ja, si institucion i arsimit të lartë në fushën e mbrojtjes dhe të sigurisë kombëtare, ka në përbërje personel akademik, personel ndihmësakademik, personel trajnues dhe personel administrativ.
11. Personeli akademik, sipas rolit dhe veprimtarisë që kryen, kategorizohet në profesorë, lektorë, asistent-lektorë. Për personelin akademik ushtarak të AFA-së, vetëm për efekt të veprimtarisë akademike, bëhet ekuivalentimi i gradave ushtarake me gradat shkencore dhe titujt akademikë të personelit akademik. 
12. Ekuivalentimi me gradat shkencore dhe me titujt akademikë, vetëm për efekt të veprimtarisë akademike në AFA, pa gëzuar të drejta të tjera, për personelin aktiv dhe rezervë, janë, si më poshtë vijon:
a) për personelin akademik të kategorisë “Profesor”, gradat ushtarake “gjenerallejtënant, gjeneralmajor”, “admiral”/“gjeneral brigade, kundëradmiral” janë ekuivalente me titujt akademikë “profesor”/“profesor i asociuar”; 
b) për personelin akademik të kategorisë “Lektor”, gradat ushtarake “kolonel” dhe “kapiten i rangut I”/nënkolonel” dhe “kapiten i rangut II”, janë ekuivalente me gradën shkencore “doktor”;
c) për personelin akademik të kategorisë “Asistent–lektor”, gradat ushtarake “major” dhe “kapiten i rangut III”/“kapiten” dhe “lejtnant” janë ekuivalente me “master i shkencave”;
ç) për personelin ndihmësakademik, gradat ushtarake “kryekapterr”, “kapterr” dhe “rreshter” janë ekuivalente me “master profesional”.
13. Pranimi i studentëve në AFA kryhet sipas procedurës, standardeve dhe kritereve të përcaktuara nga legjislacioni në fuqi dhe sipas nevojave të Ministrisë së Mbrojtjes, të Forcave të Armatosura të Republikës së Shqipërisë dhe institucioneve të tjera të mbrojtjes e të sigurisë kombëtare.
14. Kuotat e pranimit të studentëve për çdo program studimi dhe trajnimi përcaktohen nga senati akademik, sipas rekomandimeve të bëra nga bordi i administrimit, në përputhje me nevojat e Forcave të Armatosura të Republikës së Shqipërisë dhe institucionet e tjera të mbrojtjes dhe të sigurisë kombëtare, sipas standardeve shtetërore të kapaciteteve akademike e infrastrukturore, të cilat certifikohen nga ministria përgjegjëse për arsimin. 
15. Ministri përgjegjës për mbrojtjen përcakton politikat e arsimit të lartë në fushën e mbrojtjes dhe të sigurisë kombëtare, në përputhje me nevojat AFA-së, si dhe garanton që veprimtaria e funksionimi i AFA-së të zhvillohen në përputhje me standardet e arsimit të lartë dhe të kërkimit shkencor në Republikën e Shqipërisë.
16. Akreditimi institucional i AFA-së dhe i programeve të studimit që ai ofron bëhet nga strukturat përgjegjëse, sipas legjislacionit në fuqi, duke respektuar statusin e veçantë të AFA-së dhe standardet respektive të NATO-s.
17. Ekuivalentimi/njëvlershmëria e programeve të studimit dhe të kualifikimeve të kryera në institucionet e arsimit të lartë jashtë vendit, në fushën e mbrojtjes dhe të sigurisë kombëtare, rregullohet me udhëzim të përbashkët të ministrit përgjegjës për mbrojtjen dhe të ministrit përgjegjës për arsimin. 
18. AFA-ja financohet nga buxheti i shtetit dhe të ardhura të tjera të ligjshme. Programi buxhetor i AFA-së është zë më vetë në programin buxhetor të Ministrisë së Mbrojtjes.
19. Statuti i AFA-së miratohet nga ministri përgjegjës për arsimin dhe ministri përgjegjës për mbrojtjen, bazuar edhe në statusin e veçantë të dhënë me këtë vendim.
20. Struktura dhe organika e AFA-së përfshihen në strukturën e Forcave të Armatosura të Republikës së Shqipërisë, miratohen nga Kryeministri, me propozimin e ministrit të Mbrojtjes dhe nuk mund të ndryshohen pa përfunduar viti akademik.
21. AFA-ja ka simbolet e veta identifikuese, sipas lidhjes që i bashkëlidhet dhe është pjesë përbërëse e këtij vendimi.
[bookmark: _GoBack]22. Vendimet e Këshillit të Ministrave, nr. 445, datë 14.8.1995, “Për arsimimin e oficerëve pranë Akademisë Ushtarake”; nr. 180, datë 10.4.2004, “Për dhënien e emrit ‘Spiro Moisiu’ Akademisë së Mbrojtjes”; nr. 720, datë 30.10.2003, “Për krijimin e Universitetit Ushtarak ‘Skënderbej’”; nr. 832, datë 29.7.2009, “Për mbylljen e disa programeve të studimit të Universitetit Ushtarak ‘Skënderbej’, Tiranë, dhe transferimin e studentëve të këtij universiteti, në Universitetin e Tiranës dhe në Universitetin Politeknik të Tiranës”, si dhe të gjitha aktet e tjera nënligjore, që bien ndesh me këtë vendim, shfuqizohen.
23. Ngarkohen Ministria e Mbrojtjes, Ministria e Arsimit, Sportit dhe Rinisë dhe Akademia e Forcave të Armatosura për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama










Lidhja 1
Simbolet identifikuese të Akademisë së Forcave të Armatosura (AFA) 
	Flamuri Dekorativ i AFA-së 
Flamuri kombëtar me shqiponjën me dy koka. Në qendër të flamurit është një shqyt me ngjyrë ulliri, në të cilin është vendosur simboli i AFA-së. 
Përmasat e flamurit janë 107x150 cm dhe rrethohet me një kordon dekorativ të artë.

	Emblema e AFA-së
Në një shqyt me sfond të zi dhe i kufizuar nga jashtë me një bordurë të kuqe janë vendosur mbishkrimet “REPUBLIKA E SHQIPËRISË” në krye dhe “AKADEMIA E FORCAVE TË ARMATOSURA” në pjesën e poshtme. Në qendër është një shqyt i vogël me ngjyrë të kuqe, e cila ka shqiponjën me dy koka në ngjyrë të artë. 
Në qendër të shqiponjës ndodhet një shqyt i vogël me ngjyrë ulliri (ushtarake) me simbolin e AFA-së, i cili përmban:
· Rrethi: element i orientimit gjeografik;
· Penda: element i të shkruarit dhe i të mësuarit; 
· Kartat e mbledhura: element i hartave dhe i librave;
· Shpata: element i përgatitjes fizike dhe ushtarake;
· Kurora e dafinës simbolizon fitimtarin.

	Shenja krahëse e AFA-së
Një drejtkëndësh me ngjyrë ulliri në qendrën e të cilit ndodhet simboli AFA-së, ku janë kombinuar këto elemente: rrethi, penda, kartat e mbledhura, shpata dhe kurora e dafinës. 
Në këndet e poshtme të drejtkëndëshit janë vendosur dy degë ulliri të arta. Drejtkëndëshi është i rrethuar me bordurë të artë. 
Përmasat e krahëses janë 6x4 cm

